CELEX: 32019D0449
Language: ro
Date: 2019-03-18 00:00:00
Title: Decizia de punere în aplicare (UE) 2019/449 a Comisiei din 18 martie 2019 de modificare a Deciziei de punere în aplicare (UE) 2016/715 de stabilire a unor măsuri privind anumite fructe originare din anumite țări terțe în vederea împiedicării introducerii și răspândirii în Uniune a organismului dăunător Phyllosticta citricarpa (McAlpine) Van der Aa [notificată cu numărul C(2019) 2024]

20.3.2019   
               
               
                  RO
               
               
                  Jurnalul Oficial al Uniunii Europene
               
               
                  L 77/76
               
            
         DECIZIA DE PUNERE ÎN APLICARE (UE) 2019/449 A COMISIEI
         din 18 martie 2019
         de modificare a Deciziei de punere în aplicare (UE) 2016/715 de stabilire a unor măsuri privind anumite fructe originare din anumite țări terțe în vederea împiedicării introducerii și răspândirii în Uniune a organismului dăunător Phyllosticta citricarpa (McAlpine) Van der Aa
         
            
               [notificată cu numărul C(2019) 2024]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special a patra teză de la articolul 16 alineatul (3),
         întrucât:
         
                     (1)
                  
                  
                     Decizia de punere în aplicare (UE) 2016/715 a Comisiei (2) stabilește, cu privire la fructele speciilor Citrus L., Fortunella Swingle, Poncirus Raf. și hibrizii lor, altele decât fructele speciilor Citrus aurantium L. și Citrus latifolia Tanaka (denumite în continuare: „fructele specificate”), originare din Argentina, Brazilia, Africa de Sud și Uruguay, măsuri de prevenire a introducerii și a răspândirii în Uniune a Phyllosticta citricarpa (denumit în continuare „organismul specificat”).
                  
               
                     (2)
                  
                  
                     Creșterea numărului de interceptări la import în ultimii trei ani arată că măsurile prevăzute în Decizia de punere în aplicare (UE) 2016/715 rămân necesare pentru protecția teritoriului Uniunii de organismul specificat.
                  
               
                     (3)
                  
                  
                     În plus, un număr semnificativ de interceptări ale organismului specificat au fost notificate în 2018 de către statele membre, ca rezultat al inspecțiilor la import ale fructelor specificate originare din Brazilia. Prin urmare, cerințele pentru introducerea în Uniune a respectivelor fructe originare din Brazilia ar trebui să fie mai stricte.
                  
               
                     (4)
                  
                  
                     Pentru a se asigura că fructele specificate originare din Brazilia sunt indemne de organismul specificat, acestea ar trebui să fie supuse acelorași cerințe privind inspecțiile la import ca și fructele originare din Argentina, Africa de Sud și Uruguay.
                  
               
                     (5)
                  
                  
                     Întrucât fructele specificate originare din Brazilia vor trebui să fie supuse unor tratamente împotriva organismului specificat, cerința vizând informațiile detaliate privind tratamentele prealabile și ulterioare recoltării ar trebui să devină, de asemenea, aplicabilă acestor fructe în scopul trasabilității.
                  
               
                     (6)
                  
                  
                     Prin urmare, Decizia de punere în aplicare (UE) 2016/715 ar trebui modificată în consecință.
                  
               
                     (7)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Modificări ale Deciziei de punere în aplicare (UE) 2016/715
            Decizia de punere în aplicare (UE) 2016/715 se modifică după cum urmează:
            
                        1.
                     
                     
                        Articolul 4 se elimină.
                     
                  
                        2.
                     
                     
                        Articolul 5a se modifică după cum urmează:
                        
                                    (a)
                                 
                                 
                                    titlul se înlocuiește cu următorul text:
                                    „Introducerea în Uniune a fructelor specificate originare din Argentina și Brazilia”;
                                 
                              
                                    (b)
                                 
                                 
                                    teza introductivă se înlocuiește cu următorul text:
                                    „Fructele specificate originare din Argentina și Brazilia sunt însoțite de un certificat fitosanitar, conform prevederilor articolului 13 alineatul (1) punctul (ii) primul paragraf din Directiva 2000/29/CE, incluzând următoarele elemente la rubrica «Declarație suplimentară»:”.
                                 
                              
                  
                        3.
                     
                     
                        Articolul 6 se modifică după cum urmează:
                        
                                    (a)
                                 
                                 
                                    titlul se înlocuiește cu următorul text:
                                    „Cerințe privind inspectarea în interiorul Uniunii a fructelor specificate originare din Argentina, Brazilia, Africa de Sud și Uruguay”;
                                 
                              
                                    (b)
                                 
                                 
                                    alineatul (1) se înlocuiește cu următorul text:
                                    
                                       „(1)   Fructele specificate originare din Argentina, Brazilia, Africa de Sud și Uruguay se inspectează vizual la punctul de intrare sau la locul de destinație stabilite în conformitate cu Directiva 2004/103/CE a Comisiei (*1). Inspecțiile respective se efectuează pe eșantioane de minimum 200 de fructe din fiecare specie de fructe specificate dintr-un lot de 30 de tone, sau dintr-o parte a acestuia, selectate pe baza oricărui simptom potențial de Phyllosticta citricarpa.
                                    
                                    
                                       (*1)  Directiva 2004/103/CE a Comisiei din 7 octombrie 2004 privind controalele de identitate și controalele de sănătate ale plantelor, produselor vegetale și altor obiecte incluse în partea B din anexa V la Directiva 2000/29/CE a Consiliului, care pot fi efectuate în alt loc decât punctul de intrare în Comunitate sau într-un loc situat în apropiere, și de stabilire a condițiilor care reglementează aceste controale (JO L 313, 12.10.2004, p. 16).”"
                        
                                 
                              
                  
                        4.
                     
                     
                        La articolul 7, litera (c) se înlocuiește cu următorul text:
                        
                                    „(c)
                                 
                                 
                                    au fost păstrate informații detaliate privind tratamentele prealabile și ulterioare recoltării;”.
                                 
                              
                  
                        5.
                     
                     
                        Articolul 22 se înlocuiește cu următorul text:
                        
                           „Articolul 22
                           Data expirării
                           Prezenta decizie expiră la 31 martie 2022.”
                        
                     
                  
         
            Articolul 2
            Destinatari
            Prezenta decizie se adresează statelor membre.
         
         
            Adoptată la Bruxelles, 18 martie 2019.
            
               
                  Pentru Comisie
               
               Vytenis ANDRIUKAITIS
               
                  Membru al Comisiei
               
            
         
         
            (1)  JO L 169, 10.7.2000, p. 1.
         
            (2)  Decizia de punere în aplicare (UE) 2016/715 a Comisiei din 11 mai 2016 de stabilire a unor măsuri privind anumite fructe originare din anumite țări terțe în vederea împiedicării introducerii și răspândirii în Uniune a organismului dăunător Phyllosticta citricarpa (McAlpine) Van der Aa (JO L 125, 13.5.2016, p. 16).